Abdoulaye Doucouré

Abdoulaye Doucouré (sündinud 1. jaanuaril 1993 Meulan-en-Yvelinesis) on Prantsusmaal sündinud Mali jalgpallur. Ta mängib poolkaitsjana Premier League'i klubis Everton.

Ta alustas karjääri Prantsusmaa klubis Rennes'i Stade, mille noorteakadeemiaga liitus 2007. aastal. Prantsusmaa kõrgliigas tegi ta klubi meeskonnas debüüdi hooajal 2012–13.

2016. aasta veebruaris liitus ta Inglismaa kõrgliiga klubiga Watford, kuid läks hooaja lõpuni laenule Hispaania kõrgliiga klubisse Granada."Watford sign Abdoulaye Doucoure and Adalberto Penaranda". BBC. 1.2.2016. Vaadatud 3.1.2019 Watfordis tegi ta debüüdi hooajal 2016–17. Esimese värava lõi ta Premier League'is 4. märtsil 2017 mängus Southamptoni vastu. Hooajal 2017–18 lõi ta Premier League'is seitse väravat ja ta valiti Watfordi hooaja parimaks mängijaks.

2020. aasta septembris sõlmis ta kolmeaastase lepingu Evertoniga.

Doucouré kuulus aastatel 2009–2014 Prantsusmaa noortekoondistesse. Tänu sellele, et ta on Mali päritolu, otsustas ta 2022. aastal hakata koondises esindama Malit. Mali jalgpallikoondises tegi ta debüüdi 25. märtsil 2022 MM-i valikmängus Tuneesia vastu.

 Viited 

Kategooria:Prantsusmaa jalgpallurid
Kategooria:Mali jalgpallurid
Kategooria:Stade Rennais FC jalgpallurid
Kategooria:Watford FC jalgpallurid
Kategooria:Granada CF mängijad
Kategooria:Everton FC mängijad
Kategooria:Ligue 1 mängijad
Kategooria:La Liga mängijad
Kategooria:Premier League'i mängijad
Kategooria:Sündinud 1993